Kristian Thulesen Dahl (DF), 2001-05-15:
Først til fru Elisabeth Arnold, som jeg forstod stillede mig et spørgsmål, der gik på et eller andet med, at når jeg blev gammel, var der ikke nogen, der ville passe mig.
Glimrende spørgsmål, det sætter jo alting i relief
, det er jo et fantastisk spørgsmål. Fru Elisabeth Arnold bliver nødt til at forstå, at det, jeg forsøger at gøre begribeligt, er, at vi ønsker i Dansk Folkeparti at skelne mellem flygtninge og indvandrere, og når det handler om flygtninge, mener vi, at det handler om at hjælpe mennesker midlertidigt fra en situation, hvor de ikke kan være i deres hjemland, til de igen kan være i deres hjemland og være med til at bygge det op.
Det er det, flygtningepolitik bør gå ud på.
Det, man har lavet fra dansk side nu i årevis, er, at man gør flygtninge til indvandrere, det har man en masse eksempler på, og det er det, der giver en masse problemer.
Hvis man har indvandrere, så har vi at gøre med en gruppe, som skal være velkommen til at tage ophold i Danmark og arbejde i det danske samfund, men det er en helt anden diskussion.
Vi har jo også denne her ordning på nuværende tidspunkt, hvor kvalificeret udenlandsk personale kan komme ind på de danske arbejdspladser.
Det er ikke en ordning, vi nærer nogen som helst tvivl om. Så jeg synes, vi skal skille tingene ad, det synes jeg ville være på sin plads.
Så til hr. Kramer Mikkelsen: Det, der er Dansk Folkepartis politik, er, at hvis man er kriminel asylansøger, så skal man ud af landet.
Det, som er regeringens politik, er jo at sagsbehandle videre.
Så ved jeg godt, at vi kan få en lang diskussion om dét, men det er vores grundlæggende holdning, og hvis vi får fornemmelsen af, at vi efter et regeringsskifte kan komme det nærmere uden det nuværende forslag, så er det det, vi vil, så er det det, vi går efter, og vi ved dog, at der altså skal være valg senest marts næste år, og så er vi måske lidt tættere på vores endemål på det område.
Jeg føler, at det forslag, regeringen har fremsat, er en gang sminke, som skal dække over, at den ikke for alvor får bragt det antal ned, der kommer til Danmark, og ikke får gjort op med, at kriminelle asylansøgere ikke har noget som helst at gøre her i landet.
Så må jeg sige, at det der med at lovgive om asylcentre er heller ikke vores kop te.
Det ligger meget godt i tråd med det her, man nu vil gøre over for kommunerne, når man mangler asylcentre, nemlig at oprette asylcentre gennem planloven, tvinge dem ned over hovedet på kommunerne og så for alvor - i forhold til det hr. Jørn Pedersen sagde for et øjeblik siden om at være et centralistisk parti, der ønsker statsstyring over det kommunale selvstyre - virkelig sætte det kommunale selvstyre ud af kraft.
Må jeg minde om, at det er regeringens socialdemokratiske ministre, der har foreslået det, det er ikke Dansk Folkeparti.
Til hr. Peter Duetoft: Jeg foreslår ikke i dag at spare disse fire pladser væk, så er det sagt så klart, som det kan siges.
Det, jeg har forsøgt at give hr. Peter Duetoft og andre, er en lille vifte af de mange udgifter, som den nuværende situation afstedkommer.
Når vi så har situationen, bliver vi nødt til at afholde nogle af udgifterne, andre områder er områder, vi kan spare på, og der mener vi, at det ikke er de her fire, men en lang række øvrige omkostninger, vi kan spare på, hvis der er politisk vilje til det.